Lota de Macedo Soares

Maria Carlota Costallat de Macedo Soares (Paris, 1910eko martxoaren 16a – New York, 1967ko irailaren 25a), Lota de Macedo Soares izenez ezagunagoa, brasildar arkitektoa izan zen, eta Rio de Janeiron Flamenkoaren Parkea, gaur egun Brigadier Eduardo Gomes Parkea, sortzea egozten zaio. 

 Bizitza 
Lota Parisen jaio zen, Rio de Janeiroko politikari familia ospetsu bateko kidea. Bere gurasoak Jose Eduardo de Macedo Soares, Europan egoitza zuen Itsas Armadako Lehen Tenientea, eta Adélia de Carvalho Costallat izan ziren. Parisen beste alaba bat ere jaio zen, Maria Elvira izenekoa, Marieta izenez ezaguna. Jose Eduardo 1912an atera zen Itsas Armadatik eta Brasilera itzuli zen familiarekin. Rio de Janeiron, O Impartzial egunkaria sortu zuen, Diario Carioca-ren aitzindaria.

1940ko hamarkadaren hasieran, Lota, normalean deitzen zioten bezala, New Yorken bizi izan zen eta Arte Garaikidearen Museoan ikastaroak egin zituen.

Unibertsitatera joan gabe, arkitekto autodidakta eta paisajista gisa hartu zuten. Carlos Lacerdak gonbidatu zuen, zeinak Guanabara estatuko gobernuko hauteskundeak irabazi berri zituen (1960-1965) Aterro do Flamengo parkearen proiektuan lan egiteko. Lotak lantalde bat sortu zuen eta arlo bakoitzeko onenak fitxatu zituen, besteak beste, Affonso Eduardo Reidy arkitekto modernista, hirigintza proiektuaren arduraduna, eta Roberto Burle Marx, lorategien arduraduna. Lotaren ustez parke handi bat behar zen kalean eta jendetzarentzat. Langileak bere igandeak duintasunez izateko gunea. Berdeguneez gain, museoak, aire zabaleko auditorioak, txotxongiloentzako antzerki bat, aeromodelismo pista bat... proiektatu ziren. Hurrengo hauteskundeetan Carlos Lacerdak gobernua galdu zuenean, Lota parkearen eraikuntzatik erretiratu zen.

Lotak harreman luzea izan zuen Elizabeth Bishop poeta estatubatuarrarekin 1951tik 1967ra. Bere harremana Brasilgo Flores raras (Reaching for the Moon, 2012) filmean kontatzen da, Carmem Lucia de Oliveira egilearen Flores raras e banalíssimas liburuan oinarrituta, baita Michael Sledge idazle estatubatuarraren The More I Owe You (Zenbat eta gehiago zor dizut) liburuan ere. Gloria Pires aktore brasildarrak interpretatzen du Lotaren pertsonaia.

1967an harremana bukatu zenean, Soares depresioan erori zen eta ospitalean egon behar izan zuen denbora luze batean. Errekuperatu ondoren, Estatu Batuetara joan zen Bishop-en bila. New Yorkera iritsi zen egun berean, 1967ko irailaren 19an, Soaresek lasaigarrien gaindosia hartu zuen eta handik egun batzuetara hil zen.

 Sariak eta aintzatespenak 

 2017ko martxoaren 16an, Googlek bere jaiotzaren 107. urteurrena ospatu zuen Google Doodle batekin.

 Erreferentziak 

 Ikus, gainera 

 Brigadier Eduardo Gomes Parkea (gaztelaniaz)
 Elizabeth Bishop

 Kanpo estekak 

 Aterro do Flamengo Parkearen sorrera

Kategoria:Emakume suizidak
Kategoria:Brasilgo suizidak
Kategoria:Brasilgo LGBT pertsonak
Kategoria:Paristarrak
Kategoria:1967ko heriotzak
Kategoria:1919ko jaiotzak
Kategoria:Emakume arkitektoak
Kategoria:Paisaialariak
Kategoria:Lesbianak
Kategoria:Emakume zientzialariak